Jehovah stort verontwaardiging oor die nasies uit
'n Dag van vergelding
9. (a) Wat is die oorsprong van Edom, en watter verhouding het tussen Israel en Edom ontstaan? (b) Watter beslissing het Jehovah oor Edom gevel?
9 Die profesie sonder nou 'n nasie uit wat in Jesaja se tyd bestaan—Edom. Die Edomiete is afstammelinge van Esau (Edom), wat sy geboortereg vir brood en 'n lensiegereg aan sy tweelingbroer, Jakob, verkoop het (Genesis 25:24-34). Omdat Jakob toe in sy plek die geboortereg ontvang het, is Esau met haat vir sy broer vervul. Later het die nasie Edom en die nasie Israel vyande geword, al het hulle van tweelingbroers afgestam. Weens hierdie vyandige gesindheid teenoor God se volk het Edom hom Jehovah se wraak op die hals gehaal, en Hy sê nou: "In die hemel sal my swaard beslis drup. Kyk! Op Edom sal dit afkom, en op die volk wat in geregtigheid deur my aan vernietiging oorgegee is. Jehovah het 'n swaard; dit sal vol bloed word; dit sal besmeer word met die vet, met die bloed van jong ramme en bokke, met die niervet van ramme. Want Jehovah het 'n offerande in Bosra, en 'n groot slagting in die land Edom."—Jesaja 34:5, 6.
10. (a) Vir wie sal Jehovah verneder wanneer hy sy swaard "in die hemel" swaai? (b) Watter gesindheid lê Edom aan die dag wanneer Juda deur Babilon aangeval word?
10 Edom woon in 'n hoë bergstreek (Jeremia 49:16; Obadja 8, 9, 19, 21). Maar selfs daardie natuurlike verskansings sal van geen hulp wees wanneer Jehovah sy swaard van oordeel "in die hemel" swaai en Edom se heersers uit hulle verhewe posisie neerwerp nie. Edom is swaar bewapen, en sy strydmagte trek deur hoë bergreekse om die land te beskerm. Maar die magtige Edom bied geen hulp wanneer Juda deur die leërs van Babilon aangeval word nie. Edom is eerder verheug om te sien hoe die koninkryk van Juda omvergewerp word en hulle moedig die veroweraars aan (Psalm 137:7). Edom sit selfs Jode agterna wat vir hulle lewe vlug en lewer hulle aan die Babiloniërs oor (Obadja 11-14). Die Edomiete is van plan om die verlate land van die Israeliete oor te neem, en hulle praat groot teen Jehovah.—Esegiël 35:10-15.
12. (a) Wie gebruik Jehovah om Edom te straf? (b) Wat voorspel die profeet Obadja aangaande Edom?
12 God se voorneme is om Edom te straf vir wat hy kwaadwillig aan Sy aardse organisasie, Sion, gedoen het. Die profesie sê: "Jehovah het 'n dag van wraak, 'n jaar van vergelding vir die regsaak oor Sion" (Jesaja 34:8). Kort ná die vernietiging van Jerusalem in 607 v.G.J., begin Jehovah sy regverdige wraak op die Edomiete uitoefen deur middel van die koning van Babilon, Nebukadnesar (Jeremia 25:15-17, 21). Wanneer Babilon se leërs teen Edom optrek, kan niks die Edomiete red nie! Dit is "'n jaar van vergelding" oor daardie bergagtige land. Jehovah voorspel deur die profeet Obadja: "Weens die geweld teen jou broer Jakob sal skaamte jou bedek, en jy sal tot onbepaalde tyd uitgeroei moet word. . . . Soos jy gedoen het, sal aan jou gedoen word. Jou soort behandeling sal op jou eie hoof terugkeer."—Obadja 10,15; Esegiël 25:12-14.
Die Christendom se donker toekoms
13. Wie is vandag soos Edom, en waarom?
13 Daar bestaan in hedendaagse tye ook 'n organisasie met 'n rekord soos dié van Edom. Watter organisasie is dit? Wel, wie het in hedendaagse tye die voortou daarin geneem om teen Jehovah se knegte kwaad te spreek en hulle te vervolg? Was dit nie die Christendom deur middel van sy geestelikes nie? Ja! Die Christendom het hom as 't ware so hoog soos die berge verhef ten opsigte van die aangeleenthede van hierdie wêreld. Hulle neem 'n verhewe posisie in die mens se stelsel van dinge in, en hulle godsdienste vorm die vernaamste deel van Babilon die Grote. Maar Jehovah het beveel dat daar "'n jaar van vergelding" oor hierdie hedendaagse Edom gebring moet word as gevolg van die skandelike manier waarop hulle Sy volk, Sy Getuies, behandel het.